和淮陽燕秀才
作者：梅堯臣
朝代：宋

paragraphs: 我官忝博士，曾昧通經術。
前因辟書來，亦不習文律。
循舊臨學宮，虎革被羊質。
倚席未能講，占牘聊置日。
朴鈍既若茲，愧彼噉棗栗。
今者登俊賢，充詔冠庭實。
邦伯乃宗公，惟帝舊良弼。
置醴餞以行，行行季冬月。
騏驥入羈駕，千里終不蹶。
慚予延蔭人，安得結子韈。
心雖羨名場，才命甘汨沒。
祿仕二十年，屢遘龍牓揭。
在昔見麻衣，于今盡超越。
是以對杯觴，謹嚴微敢忽。
寧唯畏後生，自恨疎節骨。
肴羞羅食案，包核備時物。
里婦或窺觀，戶下紅裙出。
歸應願生男，生男付紙筆。
乃信讀書榮，况即服縕韠。
長歌食苹詩，聲淡異鳴瑟。